Norsk Redaktørforening

Styremøte 2019-06-12 Oslo

AJ

**Sak 2019-31: NRs hotline – en orientering**

NR har til alle tider bestrebet seg på å yte god service til medlemmene en-til-en, det vil si personlig rådgivning i ulike redaktørfaglige spørsmål. Det var imidlertid under styrets strategiseminar i Roma i 2008 at tanken om å etablere en «hotline», med litt tydeligere profil og markedsføring, ble født.

Etter det er ingen tvil om at pågangen til NR-sekretariatet i individuelle rådgivningssaker har økt. Vi har da også valgt å prioritere dette. Uansett hvor vi er og hva vi gjør (med noen få unntak) så tar vi telefonen eller ringer tilbake, dersom det er et medlem som ringer.

For å anskueliggjøre hva slags henvendelser vi får, har vi satt opp to tabeller, basert på den løpende loggen vi fører over *alle* henvendelser, og et excelark, hvor vi har silt ut alle hotline-henvendelser. Disse er kategorisert ut fra to hovedkriterier; type medium og type spørsmål.

Hovedbildet for 2018 ser da slik ut:

|  |  |
| --- | --- |
| Type medium | Antall |
|  |  |
| Små lokalaviser | 98 |
| Mellomstore lokalaviser | 124 |
| Store lokalaviser/regionaviser | 91 |
| Riksdekkende medier | 91 |
| Fagpresse | 74 |
| Ukepresse/magasin | 29 |
| NRK | 10 |
| TV 2 | 7 |

|  |  |
| --- | --- |
| Type saker | Antall |
|  |  |
| Konfliktsaker | 20 |
| Avtaler | 34 |
| Etikk | 234 |
| Opphavsrett | 38 |
| Offentlighet | 89 |
| Rett | 51 |
| Fag | 80 |

Vi kan på denne bakgrunn si at den typiske hotline-henvendelsen er fra en mellomstor lokalavisredaktør som trenger råd eller noen å sparre med i et etisk spørsmål.

Skal vi trekke frem noen etiske temaer som går igjen oftere enn andre så er det:

* Identifisering – særlig i forbindelse med straffbare/klanderverdige forhold
* Leserinnlegg – tilsvar
* Samtidig imøtegåelse
* Habilitet/troverdighet
* Selvmord

Når det gjelder opphavsrett så får vi mange spørsmål om bruk av bilder og annet materiale som er tilgjengelig på nett, særlig bilder fra sosiale medier.

På offentlighetsområdet er det dokumentinnsyn og møteoffentlighet i kommunesektoren som dominerer, men også på mer overordnet nivå, blant annet saker hvor vi bistår med klageskriv til sentrale myndigheter.

På rettsområdet er det svært variert. Noen av de temaene som går igjen er:

* Trusler om søksmål
* Journalisters plikt til å la seg avhøre/vitne i retten
* Utlevering av materiale til f eks politiet
* Sletting av artikler/bilder på nett (denne kategorien spørsmål er klart økende)

Rubrikken fag omhandler også mange ulike problemstillinger. I 2018 har gjengangerne vært:

* Personal – avtaler – lønn – honorar
* GDPR
* Annonsenekt
* Trusler
* #metoo – seksuell trakassering

Når det gjelder konflikter/avtaler, så er det litt glidende overganger her. En sak som i utgangspunktet handler om en avtale vil kunne utvikle seg til en konfliktsak og en sak som starter som en type konflikt vil ofte involvere også tolkning av en avtale. Vi har jo ikke så mange av disse sakene, men de er til gjengjeld ofte svært tidkrevende. Vi viser her også til sak 2019-30: Konfliktsaker.

**Forslag til vedtak:** Styret tar saken til orientering.